KIRJALLINEN KYSYMYS E-2607/01 esittäjä(t): Ilda Figueiredo (GUE/NGL) komissiolle. Ansiotulojen kaksoisverotus.



Virallinen lehti nro 134 E , 06/06/2002 s. 0056 - 0056



KIRJALLINEN KYSYMYS E-2607/01 esittäjä(t): Ilda Figueiredo (GUE/NGL) komissiolle (26. syyskuuta 2001) Aihe: Ansiotulojen kaksoisverotus Italialainen, myös Portugalissa toimiva yritys Cogefar-Impresit palkkasi elokuussa 1990 kymmeniä portugalilaisia työntekijöitä rakennusalan komennustöihin Brysseliin eräällä portugalilaisella lentokentällä. Koska työntekijöiden lupa-asiat eivät olleet kunnossa, he allekirjoittivat marraskuussa 1991 sopimuksen Belgiassa toimivan CDK:n kanssa. Kesäkuun 1991 loppuun saakka työntekijöiden palkat maksettiin Portugaliin sekeillä. Vuosina 1990 ja 1991 Cogefar teki työntekijöistä veroilmoituksen Portugalissa ja CDK Belgiassa, mutta sääntöjenvastaisesti. Esimerkiksi erään työntekijän ilmoitettu palkka elo-joulukuussa 1990 oli Portugalissa 270 000 escudoa ja Belgiassa samalta ajalta 700 000 frangia ilman perhelisää, vaikka työntekijä oli naimisissa ja hänellä oli lapsia. Belgian veroviranomaiset sanovat, että verot vuosien 1990 ja 1991 ansiotuloista pitää maksaa Belgiaan, sillä kahdenvälisen sopimuksen 15 artiklan mukaan palkkaa ei maksanut Belgian ulkopuolella toimiva yhtiö, vaan CDK, jonka osa Cogefar oli. Työntekijät eivät kuitenkaan hyväksy tätä, sillä tuolloin heille palkan maksoi Cogefar, yhtiö jolla oli toimitiloja Portugalissa. Myös palkat maksettiin sinne ja työntekijät maksoivat veronsa sinne. CDK:n esittämät verotustiedot ovat siten joko vääriä tai väärennettyjä. Tällä hetkellä noin 50 portugalilaista työntekijää, joiden lupa-asiat Brysselissä ovat järjestyneet, kärsivät tästä tilanteesta. Belgian veroviranomaiset ovat vaatineet heiltä huomattavaa summaa erään EU:n yrityksen vuosina 19901991 tekemän selvän väärennöksen vuoksi. Mihin toimiin komissio aikoo mahdollisesti ryhtyä tilanteen ratkaisemiseksi. Fredrik Bolkesteinin komission puolesta antama vastaus (23. marraskuuta 2001) Parlamentin jäsenen esittämä kysymys koskee erityisesti erään Portugaliin sijoittautuneen yrityksen niiden portugalilaisten työntekijöiden tilannetta, jotka työskentelivät Belgiassa rakennusalan komennustöissä vuosien 1990 ja 1991 välisenä aikana. Parlamentin jäsenen esittämistä tiedoista ilmenee, että työntekijöiden palkka maksettiin kyseisenä ajanjaksona edelleen Portugaliin, jonne he myös maksoivat veronsa. Kyseiset belgialaisen yrityksen palveluksessa olleet portugalilaiset työntekijät joutuivat yrityksen mukaan maksamaan veroa myös Belgiaan, koska Belgian viranomaisten mielestä Belgian ulkopuolelle sijoittautunut yritys ei ollut ottanut kyseisten työntekijöiden palkkioita huomioon. Koska kyseisiä työntekijöitä on siis verotettu kaksinkertaisesti, parlamentin jäsen tiedustelee, voisiko kyseisen tilanteen hyväksi tehdä jotain. Komissio muistuttaa ensinnäkin, että yhteisön lainsäädännössä ja erityisesti EY:n perustamissopimuksen 49 artiklassa jäsenvaltioita kielletään rajoittamasta palvelujen vapaata tarjoamista kaksoisverotuksen avulla. Tässä yhteydessä on syytä korostaa, että Portugalin ja Belgian välillä 16. heinäkuuta 1960 tehdyssä yleissopimuksessa määritetään verotusta koskevat säännöt kaksinkertaisen verotuksen välttämiseksi. Työntekijöille maksettavien palkkioiden verotuksen osalta 15 artiklassa ja 23 artiklassa määrätään, kumpaan valtioon verot on maksettava. Koska kaikki kyseisen tapauksen olosuhteet eivät ole komission tiedossa, sen tehtävänä ei ole puuttua niihin kansallisen lainsäädännön keinoihin, joilla verovelvolliset voivat hakea oikaisua yleissopimuksen sääntöjen vastaisesti tapahtuneeseen kaksoisverotukseen.